CELEX: 62019TN0631
Language: el
Date: 2019-09-21 00:00:00
Title: Υπόθεση T-631/19: Προσφυγή της 21ης Σεπτεμβρίου 2019 – BNetzA κατά ACER

11.11.2019   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 383/69
            
         
      Προσφυγή της 21ης Σεπτεμβρίου 2019 – BNetzA κατά ACER
      (Υπόθεση T-631/19)
      (2019/C 383/78)
      Γλώσσα διαδικασίας: η γερμανική
      
         Διάδικοι
      
      
         Προσφεύγουσα: Bundesnetzagentur für Elektrizität, Gas, Telekommunikation, Post und Eisenbahnen (BNetzA) (εκπρόσωποι: H. Haller, T. Heitling, L. Reiser, N. Gremminger και V. Vacha, δικηγόροι)
      
         Καθού: Οργανισμός Συνεργασίας των Ρυθμιστικών Αρχών Ενέργειας (ACER)
      
         Αιτήματα
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να ακυρώσει τις κάτωθι παρατιθέμενες διατάξεις της αποφάσεως 2/2019 του καθού της 21ης Φεβρουαρίου 2019 και την επ’ αυτής εκδοθείσα υπ’ αριθ. A-003-2019 απόφαση του συμβουλίου προσφυγών του καθού της 11ης Ιουλίου 2019:
                  
                              (i)
                           
                           
                              το άρθρο 5, παράγραφοι 5 έως 9, του παραρτήματος I·
                           
                        
                              (ii)
                           
                           
                              το άρθρο 10, παράγραφος 4, δεύτερο τμήμα της περιόδου, και παράγραφος 5, του παραρτήματος I·
                           
                        
                              (iii)
                           
                           
                              το άρθρο 16, παράγραφος 2, δεύτερο εδάφιο και παράγραφος 3, στοιχείο δ', σημείο vii, του παραρτήματος I·
                           
                        
                              (iv)
                           
                           
                              το άρθρο 5, παράγραφοι 5 έως 9, του παραρτήματος II·
                           
                        
                              (v)
                           
                           
                              το άρθρο 17, παράγραφος 3, στοιχείο δ', σημείο vii, του παραρτήματος II·
                           
                        
                              (vi)
                           
                           
                              όλες τις διατάξεις των παραρτημάτων I και II, που αναφέρονται ρητά στις προαναφερθείσες υπό (i) έως (v) διατάξεις·
                           
                        
            
                  —
               
               
                  Επικουρικώς, να ακυρώσει στο σύνολό της την απόφαση 2/2019 του καθού της 21ης Φεβρουαρίου 2019 και την επ’ αυτής εκδοθείσα υπ’ αριθ. A-003-2019 απόφαση του συμβουλίου προσφυγών του καθού της 11ης Ιουλίου 2019·
               
            
                  —
               
               
                  να καταδικάσει τον καθού στα δικαστικά έξοδα της προσφεύγουσας.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής της, η προσφεύγουσα προβάλλει τους ακόλουθους λόγους:
      
                  1.
               
               
                  Πρώτος λόγος, έλλειψη εξωτερικής νομιμότητας της προσβαλλομένης αποφάσεως.
                  Η απόφαση του ACER ενέχει πλημμέλειες που άπτονται της εξωτερικής νομιμότητάς της, διότι ο ACER με την έκδοση της προσβαλλομένης αποφάσεως υπερέβη τα όρια της αρμοδιότητάς του.
               
            
                  2.
               
               
                  Δεύτερος λόγος, παράβαση του κανονισμού (ΕΕ) 2019/943, του Ευρωπαϊκού Κοινοβουλίου και του Συμβουλίου (1)
                  
                  
                              —
                           
                           
                              Ο ACER δεν νομιμοποιείται να καθορίζει μηχανισμό μέσω του οποίου αποκλείονται στο πλαίσιο προεπιλογής εσωτερικά στοιχεία δικτύου κατά τον υπολογισμό της δυναμικότητας.
                           
                        
                              —
                           
                           
                              Ο ACER με την απόφασή του (i) καθόρισε τα κρίσιμα στοιχεία δικτύου, (ii) προέβλεψε άνιση εφαρμογή της τιμής του PTDF (Power Transfer Distribution Factor – Συντελεστή Διανομής της Μεταφοράς Ενέργειας) στα εσωτερικά στοιχεία δικτύου και στα διαζωνικά στοιχεία δικτύου και (iii) εισήγαγε κριτήριο αποδόσεως ως προς τα εσωτερικά στοιχεία δικτύου. Τούτο αντιβαίνει στο άρθρο 16, παράγραφος 4 και παράγραφος 8, του κανονισμού (ΕΕ) 2019/943.
                           
                        
                              —
                           
                           
                              Στην προσβαλλομένη απόφαση ο ACER προέβλεψε ότι πρέπει να ελέγχεται η κατανομή των ζωνών προσφοράς βάσει συγκεκριμένης μεθόδου και εντός συγκεκριμένων προθεσμιών. Τούτο αντίκειται στον κανονισμό (ΕΕ) 2019/943.
                           
                        
                              —
                           
                           
                              Οι διαχειριστές συστήματος μεταφοράς είναι de facto αναγκασμένοι να διατηρούν ως προς τα εσωτερικά τους στοιχεία δικτύου διαθέσιμη ελάχιστη εμπορική δυναμικότητα 100 % και πλέον για το διασυνοριακό εμπόριο. Τούτο αντίκειται στον κανονισμό (ΕΕ) 2019/943.
                           
                        
                              —
                           
                           
                              Ο ACER επιδιώκει μακροπρόθεσμα να εξαιρέσει από τον υπολογισμό δυναμικότητας τις εσωτερικές γραμμές με PTDF μικρότερο του 10 %. Τούτο αντίκειται στον κανονισμό (ΕΕ) 2019/943.
                           
                        
                              —
                           
                           
                              Η εισαγωγή του κριτηρίου αποδόσεως συνιστά καταστρατήγηση της μεταβατικής διατάξεως του άρθρου 15, παράγραφος 2, του κανονισμού (ΕΕ) 2019/943.
                           
                        
                              —
                           
                           
                              Η απόφαση του ACER παραβιάζει το άρθρο 14, παράγραφος 5, του κανονισμού (ΕΕ) 2019/943, διότι δεν λαμβάνει υπόψη νέες επενδύσεις στην υποδομή δικτύου.
                           
                        
                              —
                           
                           
                              Ο ACER απαιτεί την εκτενή λήψη διορθωτικών μέτρων. Τούτο αντίκειται στις διατάξεις του κανονισμού (ΕΕ) 2019/943.
                           
                        
                              —
                           
                           
                              Ο ACER καταστρατηγεί τις διατάξεις του κανονισμού (ΕΕ) για την ανακατανομή των ζωνών προσφοράς.
                           
                        
                              —
                           
                           
                              Ο ACER σφετερίζεται την αρμοδιότητα για τον επανακαθορισμό των ζωνών προσφοράς και παραβιάζει με τον τρόπο αυτόν το άρθρο 14, παράγραφοι 3, 6 έως 8, και το άρθρο 15, παράγραφοι 5 και 7, του κανονισμού (ΕΕ) 2019/943.
                           
                        
            
                  3.
               
               
                  Τρίτος λόγος, παράβαση του κανονισμού (ΕΕ) 2015/1222 της Επιτροπής (2)
                  
                  
                              —
                           
                           
                              Το κριτήριο αποδόσεως που εισάγει ο ACER αναγκάζει de facto τα κράτη μέλη να προβούν σε αναδιαμόρφωση της ζώνης προσφοράς τους. Τούτο αντίκειται στις διατάξεις του κανονισμού (ΕΕ) 2015/1222.
                           
                        
                              —
                           
                           
                              Ο ACER απαιτεί την εκτενή λήψη διορθωτικών μέτρων. Τούτο αντίκειται στις διατάξεις του κανονισμού (ΕΕ) 2015/1222.
                           
                        
            
                  4.
               
               
                  Τέταρτος λόγος, παραβίαση της αρχής της αναλογικότητας
                  Η απόφαση του ACER είναι αντίθετη προς την αρχή της αναλογικότητας, διότι δεν είναι κατάλληλη να εκπληρώσει τους σκοπούς του κανονισμού (ΕΕ) 2015/1222.
               
            
                  5.
               
               
                  Πέμπτος λόγος, παραβίαση της αρχής της απαγορεύσεως των διακρίσεων
                  Ο καθορισμός κρίσιμων στοιχείων δικτύου και προληπτικών διορθωτικών μέτρων για την ανακούφιση των βροχοειδών ροών συνιστά έμμεση διάκριση λόγω ιθαγενείας.
               
            
         (1)  Κανονισμός (ΕΕ) 2019/943, του Ευρωπαϊκού Κοινοβουλίου και του Συμβουλίου της 5ης Ιουνίου 2019 σχετικά με την εσωτερική αγορά ηλεκτρικής ενέργειας (ΕΕ 2019, L 158, σ. 54).
      
         (2)  Κανονισμός (ΕΕ) 2015/1222, της Επιτροπής της 24ης Ιουλίου 2015, σχετικά με τον καθορισμό κατευθυντήριων γραμμών για την κατανομή της δυναμικότητας και τη διαχείριση της συμφόρησης (ΕΕ 2015, L 197, σ. 24).